Í gær tók Snæfell á móti Haukum í fjórða leik úrslitaviðureignarinnar um Íslandsmeistaratitil kvenna í körfuknattleik . Fyrir þann leik höfðu Haukar tvo sigra gegn einum og hefðu með sigri í Hólminum getað tryggt sér titilinn . Heimavöllurinn reyndist Snæfellskonum hins vegar vel . Þær sigruðu örugglega , 75 - 55 og ljóst að grípa verður til oddaleiks um Íslandsmeistaratitilinn . Eins og tölurnar gefa til kynna var varnarleikur Snæfellskvenna afburðagóður frá fyrstu mínútu . Þær byrjuðu betur og gestirnir úr Hafnarfirði komust lítt áleiðis . Haukar náðu þó að jafna metin snemma annars leikhluta en eftir það tóku Snæfellskonur góðan sprett og náðu forystunni á nýjan leik . Þær leiddu í hálfleik með 30 stigum gegn 24 . Eftir hléið fór fljótlega að bera á smá þreytu meðal leikmönnum beggja liða , enda spilað þétt í úrslitakeppninni . Snæfellskonur voru þó sterkari , juku forskot sitt í ellefu stig fyrir lokafjórðunginn og róðurinn orðinn þungur fyrir gestina . Haukar mættu með svæðisvörn í fjórða leikhluta og slógu Snæfellskonur lítillega út af laginu . Þær voru þó ekki lengi að finna fjölina sína á ný og forskotið var aldrei í hættu . Áður en lokaflautan gall höfðu þær aukið muninn í 20 stig og tryggðu sér öruggan sigur , 75 - 55 . Haiden Palmer átti stórleik fyrir Snæfell , skoraði 35 af 75 stigum liðsins . Auk þess gaf hún sjö stoðsendingar og tók sex fráköst . Bryndís Guðmundsdóttir kom henni næst með tólf stig og ellefu fráköst og Berglind Gunnarsdóttir skoraði ellefu stig . Með sigrinum náðu tvöfaldir Íslandsmeistarar Snæfells sem fyrr segir að knýja fram oddaleik í viðureigninni um Íslandsmeistaratitilinn . Hann fer fram í Hafnarfirði á þriðjudagskvöldið .